‘Terima kemunculan China dengan terbuka’ 

Berita Harian – 10 March 2006

KUALA LUMPUR: Cabaran daripada kemunculan China sebagai sebuah kuasa besar dunia perlu diterima dengan fikiran terbuka dan negara itu harus dianggap sebagai sahabat, kata Datuk Seri Najib Razak. Timbalan Perdana Menteri berkata, dasar China yang semakin terbuka, khususnya dengan menyertai Pertubuhan Perdagangan Sedunia (WTO) pada 2001 membuktikan jika negara itu berjaya, seluruh rantau ini akan menikmati kemakmuran. Sambil menggariskan tiga cabaran yang perlu dihadapi rantau ini dalam usaha mengekalkan keamanan dan kemakmurannya, Najib berkata, aspek paling penting ialah bagaimana menguruskan kebangkitan China sebagai kuasa dunia.

Katanya, satu daripada kebimbangan yang sering dibangkitkan mengenai China ialah keengganan negara itu melaksanakan reformasi politik seperti yang dilaksanakan dalam bidang ekonomi.

“Ramai yang mungkin terpengaruh dengan isu ‘ancaman China’ ini, tapi kita harus menerima hakikat mengenai kemunculan China. Ia tidak bermaksud kita harus tunduk dan menyerah kalah kepada China. Demi kebaikan, kita mahu melihat China berjaya. Jika China berjaya, rantau ini akan makmur,” katanya berucap pada Persidangan Malaysia dan Asia Tenggara anjuran Pusat Penyelidikan Strategik Malaysia (MRSC) di Hotel Nikko, di sini semalam.

Najib berkata, cabaran dari China perlu diterima dengan sikap pembabitan positif oleh negara rantau ini dan menerusi pembentukan pelbagai landasan yang mengikat China dengan dunia luar. Katanya, cabaran kedua yang perlu ditangani negara Asia Timur dalam mengekalkan kemakmuran dan kestabilan ialah persaingan antara negara berkuasa, termasuk China-Jepun dan China-India.

Najib berkata, satu lagi cabaran bagi negara Asia Timur ialah konflik dalaman di negara tertentu yang boleh merebak ke negara jiran. Sementara selepas pertemuan dengan Menteri Pertahanan Vietnam, Jeneral Pham Van Tra, di Kementerian Pertahanan, Najib berkata, satu talian Hotline Angkatan Laut antara Malaysia dan Vietnam akan diwujudkan bagi memastikan maklumat mengenai sebarang kejadian di perairan kedua-dua negara dapat disalurkan dengan pantas serta berkesan.

Talian itu bukan saja dapat beroperasi sebagai pusat pengumpulan dan penyaluran maklumat, malah akan menyelaras langkah pertama antara kedua-dua negara.

Bagaimanapun, katanya, penubuhan talian itu masih pada peringkat perbincangan.

Bagaimanapun, beliau berkata, penubuhan talian berkenaan akan dipertimbangkan sewajarnya kerana kerjasama dua hala antara itu boleh membuka ruang diplomasi antara kedua-dua negara

Source: Berita Harian | www.bharian.com.my